पेडणें : आपल्या भुरग्यांक समजून घेवन तांचे कडेन उलोवपाचे यत्न करचे. तांच्यो भावना राखात. तांकां मेकळीक दियात. तांचेर आपल्यो इत्सा लादूं नाकात. सकारात्मक नदरेन तांचें व्यक्तीमत्व घडोवपाक तांकां तेंको दियात, अशें म्हापशें हांगच्या ज्ञानप्रसारक महाविद्यालयाची प्राध्यापक प्रशांती तळपणकार हांणी सांगलें.
 मांद्रें हायस्कुलाच्या पालक शिक्षक संघा वतीन आयोजीत केल्ल्या 'विद्यार्थी घडपांत पालकांची भुमिका' ह्या विशयाचेर ती उलयताली. ह्या वेळार माचयेर मांद्रें हायस्कुलाचे मुख्याध्यापक विवेक बोडके, पालक शिक्षक संघाची अध्यक्ष नेत्रा मांद्रेंकार, उपाध्यक्ष अॅड. प्रसाद शहापूरकार आनी हेर हाजीर आशिल्ले.
 तळपणकार हांणी फुडें म्हणलें, पालक आनी शिक्षक विद्यार्थ्यांक घडयतात. हो आमचो गोड गैरसमज. विद्यार्थ्यांचे जिणेचे ते शिल्पकार, अशें म्हणप चुकीचें. खरें म्हळ्यार विध्यार्थी स्वताच घडत आसतात. पूण आमी तांकां घडोवपाक मजत करतात. अशें करतनाच पालक म्हणून आपल्यो इत्सा आपल्या भुरग्यांचेर लादच्यो न्हय. तांचे कडेन उलोवन तांकां समजून घेवचें. शिकपा खातीर तांकां स्वातंत्र्यपणान धडपडूंक दिवचें, अशें तिणें सांगलें.
 भुरग्यांनी चुको केल्यार पालकांनी तांचेर तिडक नासतना तांच्यो चुको तांकां समजावन दिवच्यो. सुसंवादांतल्यान तांचे कडेन आशिल्लें पालकत्वाचें नातें आनीक घट करपाक जाय, अशें तळपणकार हांणी म्हणलें.
 अॅड. प्रसाद शहापूरकार हांणी सगळ्यांची वळख करून दिली. शिक्षिका अनाली नायक हांणी मानेस्तांक फुलांचे तुरे भेटोवन येवकार दिलो. नेत्रा मांद्रेंकार हांणी तळपणकार हांकां फुलांचो रोंपो आनी मुख्याध्यापक विवेक बोडके हांणी सरस्वतीचो फोटो भेटयलो. पुराय कार्यावळीचें सुत्रसंचालन शिक्षिका सुप्रिया गोसावी हांणी केलें. पालक शिक्षक संघाची अध्यक्ष नेत्रा मांद्रेंकार हांणी उपकार मानले.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 